Klubbens ledelse tror på en løsning af problemerne omkring Rikke Nielsens kontrakt

- Det er pokkers ærgerligt at få sådan en sag! Sådan reagerer Aalborg DH's direktør Erik Just umiddelbart på, at Det Europæiske Håndboldforbund (EHF) har underkendt Rikke Nielsens danske kontrakt. EHF fastslår, at Rikke Nielsen stadig er bundet til sin gamle klub Leipzig. Den tyske klub har gennem længere tid forlangt en økonomisk kompensation for klubskiftet. Aalborg DH fastslår, at klubskiftet er foregået efter bogen. Erik Just tror dog på, at problemerne omkring Rikke Nielsens tilhørsforhold løser sig - til fordel for Aalborg DH og Rikke Nielsen. - Vi rejser naturligvis en sag over for EHF som protest mod afgørelse. Og jeg tror vi har en god sag, siger Erik Just til TV2/NORD. TV2/NORD har meget mere om sagen i nyhederne fredag aften kl. 19.30.